คนอินเดีย มาเที่ยวไทย อันดับ 1 แซงจีนแล้ว
นักท่องเที่ยวชาวอินเดียมีความสำคัญอย่างไร ? ลงทุนแมนจะเล่าให้ฟัง
23 มิ.ย. 2565

คนอินเดีย มาเที่ยวไทย อันดับ 1 แซงจีนแล้ว /โดย ลงทุนแมน
“100,884 คน” คือจำนวนนักท่องเที่ยวชาวอินเดียที่เดินทางเข้ามาในประเทศไทย
ตั้งแต่วันที่ 1 มกราคม ถึง 24 พฤษภาคม 2565 
ซึ่งเป็นจำนวนนักท่องเที่ยวต่างชาติอันดับ 1 แซงหน้าทุกประเทศ
ในวันที่นักท่องเที่ยวต่างชาติหลักของไทย 
โดยเฉพาะชาวจีน ยังไม่กลับมา เนื่องจากการควบคุมการแพร่ระบาดของโควิด 19 อย่างเข้มงวด
และชาวรัสเซียที่ลดจำนวนลงมากจากปัญหาสงคราม
นักท่องเที่ยวชาวอินเดียจึงกลายเป็นความหวังที่จะพาให้การท่องเที่ยวไทยในปีนี้ฟื้นตัวขึ้นมาจากความซบเซาในปีก่อนหน้า
นักท่องเที่ยวชาวอินเดียมีความสำคัญอย่างไร ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
หากย้อนกลับไปในช่วงปี 2561 ที่การท่องเที่ยวไทยมาถึงจุดสูงสุด ก่อนการเกิดวิกฤติโควิด 19
นักท่องเที่ยวชาวอินเดียเดินทางเข้าประเทศไทยมากเป็นอันดับ 3
ด้วยจำนวนกว่า 2,045,846 คน คิดเป็นสัดส่วนประมาณ 5% ของนักท่องเที่ยวต่างชาติทั้งหมด
และสร้างรายได้กว่า 80,040 ล้านบาท เป็นอันดับ 5 รองจากนักท่องเที่ยวชาวจีน มาเลเซีย รัสเซีย และญี่ปุ่น
การเติบโตของนักท่องเที่ยวชาวอินเดียในช่วงก่อนปี 2562 
มีสาเหตุหลักมาจากจำนวนชนชั้นกลางของอินเดียที่เติบโตอย่างรวดเร็ว 
เมื่อรวมกับการที่ประเทศไทยตั้งอยู่ไม่ไกลจากอินเดียมากนัก ใช้เวลาเดินทางเพียง 3-4 ชั่วโมง 
มีสถานที่ท่องเที่ยวครบครัน โดยเฉพาะชายหาด สถานที่ช็อปปิง และแหล่งท่องเที่ยวยามค่ำคืน
นอกจากนี้ สิ่งที่ทำให้นักท่องเที่ยวชาวอินเดียประทับใจในประเทศไทย ก็ยังมีหลายประการ 
ไม่ว่าจะเป็น..
ประการแรก วัฒนธรรมที่คล้ายคลึงกัน
ประเทศไทยได้รับอิทธิพลทางวัฒนธรรมจากอินเดียมาไม่น้อย ไม่ว่าจะเป็นศาสนา ความเชื่อ 
การเคารพบูชาเทพเจ้า ไปจนถึงอาหารการกิน ชาวอินเดียสามารถหาร้านอาหารอินเดียในไทยได้ไม่ยาก ในขณะที่อาหารไทยก็เป็นที่ถูกใจของชาวอินเดีย
ประการที่ 2 ความพร้อมของโครงสร้างพื้นฐาน
ทั้งถนนหนทางที่ทั่วถึง สาธารณูปโภค ทั้งไฟฟ้า น้ำประปา สัญญาณโทรศัพท์ที่ครอบคลุม 
ไปจนถึงสัญญาณอินเทอร์เน็ต ในเขตกรุงเทพฯ ก็มีรถไฟฟ้า ทำให้นักท่องเที่ยวที่เดินทางมาได้รับความสะดวกสบาย
ประการที่ 3 การบริการที่มีคุณภาพ ในราคาที่ไม่แพง
ประเทศไทยมีความโดดเด่นในบริการด้านการท่องเที่ยว และมีบุคลากรด้านการท่องเที่ยวที่พร้อม 
ไม่ว่าจะเป็นภาคโรงแรม ซึ่งเป็นสถานที่สำหรับการพักผ่อนและจัดเลี้ยง ไปจนถึงร้านนวด สปา 
ห้างสรรพสินค้า โรงพยาบาล ร้านอาหาร สถานบันเทิง โดยทั้งหมดล้วนมีราคาที่คุ้มค่า
ซึ่งก็ล้วนตอบโจทย์นักท่องเที่ยวชาวอินเดีย จนทำให้ประเทศไทยกลายเป็นจุดหมายปลายทางในการท่องเที่ยวที่สำคัญของชาวอินเดีย
สิ่งที่น่าสนใจก็คือ หากดูจากสัดส่วนการใช้จ่ายของนักท่องเที่ยวชาวอินเดียแล้ว 
สัดส่วนที่มากที่สุด จะใช้จ่ายไปกับการช็อปปิง 25% ซึ่งเป็นสัดส่วนที่ใกล้เคียงกับนักท่องเที่ยวทั่วโลก แต่รายละเอียดสินค้าที่ชื่นชอบจะแตกต่างกันไป
โดยชาวอินเดียจะนิยมช็อปปิง ตั้งแต่อัญมณีและเครื่องประดับ ไปจนถึงเครื่องใช้ไฟฟ้า 
โดยเฉพาะโทรทัศน์
แต่สัดส่วนที่น่าสนใจ คือ ค่าใช้จ่ายด้านความบันเทิง ที่ชาวอินเดียใช้จ่ายถึง 12% 
ซึ่งเป็นสัดส่วนที่มากกว่านักท่องเที่ยวชาวเอเชียเกือบ 2 เท่า
ซึ่งค่าใช้จ่ายด้านความบันเทิงจะแบ่งออกเป็น 2 ส่วนหลัก ๆ คือ กลุ่มเพื่อนวัยรุ่น-วัยทำงาน กับกลุ่มครอบครัว
กลุ่มเพื่อนวัยรุ่น-วัยทำงาน ส่วนใหญ่จะเป็นกลุ่มผู้ชาย นิยมท่องเที่ยวยามค่ำคืน 
โดยเฉพาะในเมืองท่องเที่ยวชายทะเลอย่างพัทยา ภูเก็ต และกรุงเทพฯ
ส่วนกลุ่มครอบครัว จะชอบเดินทางไปพักผ่อนยังสวนน้ำ สวนสนุก หรือสวนสัตว์ ทั้งในกรุงเทพฯ และตามเมืองท่องเที่ยวชายทะเล
นอกจากสัดส่วนค่าใช้จ่ายหลักแล้ว ยังมีกลุ่มนักท่องเที่ยวที่น่าจับตามองอยู่อีก 2 กลุ่ม
กลุ่มแรก คือ การจัดงานแต่งงาน
 
ประเทศไทยสามารถดึงดูดคู่แต่งงานชาวอินเดียและครอบครัว ด้วยบริการที่ครบครันในราคาที่คุ้มค่า การท่องเที่ยวแห่งประเทศไทยประเมินว่า งบประมาณในการจัดงานแต่งงานแบบอินเดียในไทย เฉลี่ยเริ่มต้นที่ 10 ล้านบาท จนอาจสูงถึง 50 ล้านบาทต่อคู่ และใช้ระยะเวลาจัดงานประมาณ 5-7 วัน
ถึงแม้ว่าจะดูเป็นค่าใช้จ่ายที่สูง แต่รู้ไหมว่าก็ยังต่ำกว่าที่ใช้จัดงานในอินเดียถึง 2-3 เท่า
โดยในช่วงก่อนเกิดโควิด 19 มีคู่แต่งงานชาวอินเดียมาจัดงานในไทยไม่ต่ำกว่า 400 คู่ต่อปี
อีกกลุ่มหนึ่งที่น่าจับตามอง ก็คือ กลุ่มถ่ายทำภาพยนตร์
อุตสาหกรรมภาพยนตร์อินเดีย เป็นอุตสาหกรรมภาพยนตร์ที่ใหญ่ที่สุดในโลก 
โดยกองถ่ายบางส่วนจะนิยมถ่ายทำในต่างประเทศ ซึ่งหนึ่งในจุดหมายปลายทางที่นิยมมาก ๆ 
ก็คือ ประเทศไทย ด้วยความที่ไทยมีโลเคชันที่สวยงาม โดยเฉพาะในกรุงเทพฯ และเมืองท่องเที่ยวชายทะเล 
มีที่พักและสถานที่ท่องเที่ยวพร้อมสำหรับทีมงาน
ซึ่งกองถ่ายภาพยนตร์ของอินเดีย เป็นกองถ่ายที่เดินทางมาถ่ายทำในไทยมากที่สุด 
ในช่วงตั้งแต่เปิดประเทศปลายปี 2564 ถึงต้นปี 2565
จากการคาดการณ์ของการท่องเที่ยวแห่งประเทศไทย ในปี 2565 นี้ นักท่องเที่ยวชาวอินเดีย
จะเดินทางมาท่องเที่ยวในไทย อยู่ที่ราว 500,000-600,000 คน  
สร้างรายได้กว่า 20,000 ล้านบาท
และจะทยอยเพิ่มจำนวนมากขึ้นเรื่อย ๆ จนอยู่ที่ราว 2,000,000 คน ในปี 2566
หากคิดในแง่ที่ว่า อินเดียกำลังกลายเป็นประเทศที่มีประชากรมากที่สุดในโลกกว่า
1,450 ล้านคน และจำนวนชนชั้นกลางที่มีกำลังซื้อของประเทศนี้ก็กำลังเพิ่มขึ้นอย่างต่อเนื่อง
ก็เป็นที่น่าติดตามกันต่อไปว่า นักท่องเที่ยวชาวอินเดีย จะสามารถก้าวขึ้นมาเป็นนักท่องเที่ยวต่างชาติอันดับ 1 ที่มาท่องเที่ยวในประเทศไทย แซงหน้านักท่องเที่ยวจีนหรือไม่
คงปฏิเสธไม่ได้ว่า อุตสาหกรรมท่องเที่ยว เป็นเครื่องยนต์หลักของเศรษฐกิจไทย
และไทยก็จำเป็นต้องเปิดรับนักท่องเที่ยวให้เศรษฐกิจขับเคลื่อนต่อไปได้
ซึ่งหากนักท่องเที่ยวชาวอินเดียก้าวขึ้นมาเป็นอันดับ 1
เราก็อาจได้เห็นการปรับตัวของภาคบริการต่าง ๆ
เพื่อต้อนรับนักท่องเที่ยวจากดินแดนนี้ในอนาคตอันใกล้..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References:
-
-
-
-
-